Helsingin poliisilaitokselta vahvistetaan, että poliisi on saanut tiedon koulujen varoittamasta tapauksesta.

Helsingin Haagan kaupunginosassa sijaitsevat koulut joutuivat tällä viikolla tiedottamaan koululaisten vanhempia ikävästä tapauksesta. Kahdesta koulusta kerrotaan, että huoltajille on annettu tieto koulujen läheisyydessä on liikkuneesta ahdistelijasta, joka on ahdistellut yläasteikäistä tyttöä.

Haagan peruskoulun rehtori Matti Koivusalo kertoo saaneensa tapahtuneesta tiedon tytön isän kautta. Hän kertoo tapahtumien saaneen alkunsa Haagan Kylännevantien ja Steniuksentien risteyksen tiennoilla.

Koivusalon tietojen mukaan tyttö on kertonut miehen puhuneen sujuvaa englantia ja kehuneen tyttöä kauniiksi. Tämän jälkeen mies tarttui tiukasti kiinni alaikäisen tyttöön.

Rehtorin mukaan tyttö sai kuitenkin itsensä irti miehestä ja juoksi karkuun. Mies lähti juoksemaan tytön perään, mutta perääntyi tytön ehdittyä muiden ihmisten joukkoon.

– Kun kauhu valtaa mielen, ei hän sen kummempia tuntomerkkejä tietenkään pystynyt sanomaan. Se on tilanteessa ymmärrettävää, Koivusalo sanoo.

Koivusalo kirjoitti tapauksesta koulun oppilaiden vanhemmille viestin, sillä välikohtaus tapahtui hyvin lähellä heidän kouluaan. Ilta-Sanomat on nähnyt Koivusalon kirjoittaman viestin.

Viestissä Koivusalo muistuttaa vanhempia siitä, että lapsia on tärkeää ohjeistaa, miten vastaavissa tilanteissa tulee toimia. Ohjeita ovat voimakas avunhuuto ja karkuun juokseminen.

Alueella sijaitsevan Helsingin suomalaisen yhteiskoulun rehtori Sari Tiitta kertoo myös saaneensa saman tiedon.

– Asia puhututtaa kovasti myös sosiaalisessa mediassa. Jos teillä on kotona havaintoja tai asiasta tulee keskustelua, pyydän olemaan havainnoista yhteydessä suoraan poliisiin tai muuten turvallisuuteen liittyvissä asioissa minuun, Tiitta kirjoittaa vanhemmille lähetetyssä viestissä, jonka myös IS on nähnyt.

Rehtorin mukaan hän on keskustellut asiasta poliisin kanssa. Rehtorin mukaan tapahtumapaikka lähiseutuineen on nyt poliisin valvonnassa.

Helsingin poliisilaitokselta vahvistetaan, että poliisi on saanut tiedon tapahtuneesta. Poliisi ei toistaiseksi kommentoi muuta.

– Alueella on paljon kouluja, nuoria ja lapsia. Se tietenkin huolestuttaa. Kaikki vanhemmat varmasti ajattelevat niin, että lasten turvallisuus on tärkeintä, Tiitta kommentoi.